《题兰陵王碑阴》
宋代·贺铸

齐室生武贤，兰陵乃颇牧。
析瓜飨虎士，餍饫比粱肉。
金墉免胄战，破阵何神速。
乐府有遗声，当歌凯旋曲。
盘宗既不寿，霸祚宜尔促。
十代六百年，人间换陵谷。
荒途接幽垅，谁复禁樵牧。
窆石半欹摧，钩锄断鳌足。
苍苔蚀瑑刻，仰睇眩尘目。
操翰无愧辞，千言不为辱。
流湍啮马鬣，客土日危蹙。
霪潦并年间，弥漫即川陆。
昔多万两送，今无一抔筑。
人生妄区别，共尽同草木。
何待雍门弹，令君泪盈匊。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。